سێشەممە, 24 أكت 2017 – 21:39
ڕۆژنیوز – بەرهەم لەتیف
بۆ زانینی دۆخی تەندروستی و ئاسایشی عەبدوڵا ئۆجالان ڕێبەری پەکەکە، ئەمشەو لە شاری سلێمانی، ڕێپێوانێکی بە مەشخەڵ بەبەشداری دەیان کەس بەڕێوەچوو.
کاتژمێر ٠٧:٣٠ ئێوارەی ئەمڕۆ، لە شاری سلێمانی، بە پێشەنگایەتی کۆمەڵەی گەنجانی وڵاتپارێزی کوردستان و ڕێکخراوی ژنانی گەنجی تێکۆشەر، بۆ زانینی دۆخی تەندروستی و ئاسایشی عەبدوڵا ئۆجالان ڕێبەری پارتی کرێکارانی کوردستان-پەکەکە، ڕێپێوانێکی بە مەشخەڵ لە پارکی نالی-یەوە بۆ شاڕێی سالم ئەنجام درا.
بەشداربووانی ڕێپێوانەکە، بە بەرزکردنەوەی مەشخەڵ و بە وتنەوەی چەندین دروشمی وەک "بێ سەرۆک ژیان نابێت"، "ئەی دوژمن باش بزانە ئاپۆ هێڵی سورمانە"، "بژی سەرۆک ئاپۆ"، " بۆ ئازادی ڕێبەرمان دەشکێنین دەرگای زیندان"، داوای ئازادی عەبدوڵا ئۆجالان، ڕێبەری پەکەکەیان کرد.
دوای گەشتنی ڕێپێوانەکە بە شاڕێی سالم، خۆپیشاندەران گردبوونەوە، لە گردبوونەوەکەدا هێرش هەولێری ئەندامی ئەنجومەنی بەڕێوەبەری گەنجانی وڵاتپارێز، وتەیەکی پێشکەشکرد و وتی:"ڕێبەر ئاپۆ لەدوای ١٩ ساڵ لە زیندانەوە سەلماندی، کە بەهیچ شێوەیەک تەسلیم نابێت و گەلەکی تەسلیم ناکات".
هێرش، وتیشی:"بەهیچ شێوەیەک هیچ هێرشێک لەسەر ڕێبەر ئاپۆ قبوڵ ناکەین، هیچ مەترسییەک لەسەر گەلی کورد قبوڵ ناکەین، چونکە پلانگێڕێ سە ڕێبەر ئاپۆ، پلانگێڕییە لەسەر گەلی کورد، بەتایبەت لەسەر گەنجانی کورد".
لەکۆتایی چالاکییەکەدا، ژینۆ کەریم ئەندامی ئەنجومەنی بەڕێوەبەری ڕێکخراوی ژنانی گەنجی تێکۆشەر، وتارێکی پێشکەشکرد و وتی:"ئێمە نازانین ڕێبەر ئاپۆ لە زینداندا لەچی دۆخێک دایە، دوژمن ڕێبەر ئاپۆ وەک کارتێک بەرامبەر بە گەلی کورد بەکاردەهێنێت، هەر هێرێشێک دژی هەر پارچەیەکی کوردستان ئەنجام بدرێت، گرێدراوە بە ڕەوشی ڕێبەر ئاپۆوە".
ژینۆ، ئەوەشی خستەڕوو:"وەکو ژنانی گەنج لە باشوری کوردستان، بۆ ئازادی ڕێبەر ئاپۆ زنجیرەیەک چالاکی جۆراوجۆرمان دەستپێکردووە، بۆیە داوا لە هەموو ژنان و گەنجان دەکەین، بەشداریی لە چالاکییەکانمان بکەن".
جێی ئاماژە پێکردنە، له ڕۆژی ٩ی ئۆکتۆبهری ساڵی ١٩٩٨، گهلهکۆمهی نێودهوڵهتیی بۆ دهستگیرکردنی عهبدوڵا ئۆجالان، ڕێبهری پارتی کرێکارانی کوردستان(پهکهکه) دهستیپێکرد، دواتر له ١٥ی شوباتی ساڵی ١٩٩٩دا، ئۆجالان له شاری نایرۆبی پایتهختی وڵاتی کینا ڕفێنرا و ڕادەستی دەوڵەتی تورک کرا و خرایە زیندانی ئیمراڵی-یەوە.
لە ٥/نیسان/ ٢٠١٥-شەوە دەوڵەتی تورک گۆشەگیریی خستووتە سەر ئۆجالان و لەو ماوەیەدا تەنیا یەک جار و لە ١١/٩/٢٠١٦ محەمەد ئۆجالان-ی برای سەردانی ئیمراڵی کردووە و چاوی پێیکەوتووە، لە دوای ئەو سەردانەشەوە هەتا ئێستا هیچ زانیارییەک لەسەر رەوشی عەبدوڵا ئۆجالان، رێبەری پارتی کرێکارانی کوردستان (پەکەکە) نییە و هیچ پەیامێکی ئۆجالان نەگەشتووەتە دەرەوەی زیندان.
لەماوەی ڕابردووشدا، میدیاکانی تورکیا هەواڵێکیان لەبارەی هەبوونی مەترسی لەسەر دۆخی تەندروستیی و ئاسایشی ئۆجالان بڵاوکردەوە، هەرچەندە دواتر ئەو دەنگۆیانە لەلایەن دادگای بۆرسا-وە ڕەتکرایەوە، بەڵام ناڕەزایی فاراوانی لە کوردستان و جیهان بەدوای خۆیدا هێنا.
ب.ل